ব্যর্থ হল শিক্ষামন্ত্রীর সঙ্গে এসএসসি-র সফল প্রার্থীদের বৈঠক। গত দু'সপ্তাহ ধরে এসএসসি ভবনে আমরণ অনশনে বসেছেন তাঁরা। চলছে অবস্থানও। আজ শিক্ষামন্ত্রী পার্থ চট্টোপাধ্যায়ের ডাকে তাঁর সঙ্গে দেখা করতে যান ৫ সদস্যের প্রতিনিধি দল। কিন্তু বৈঠকে শিক্ষামন্ত্রী জানান ২৯৪ জনের বেশি কাউকে চাকরি দিতে পারবেন না তিনি। তিনি আন্দোলনকারীদের আদালতে মামলা করতে বলেন। আন্দোলনকারীদের দাবি প্যানেলে নাম ভুক্ত ৩০০০ জনেরই চাকরি চাই। চাকরির দাবিতে এই মুহূর্তে অনির্দিষ্টকালের জন্য করুণাময়ীর মোড় অবরোধ করেছেন তাঁরা। শেষ খবর পাওয়া পর্যন্ত প্রচুর পুলিস মোতায়েন করা হয়েছে। এখনও চলছে অবরোধ। প্যানেলে নাম থাকা সত্ত্বেও চাকরি না পাওয়ায় গত দু'বছর ধরে আন্দোলন চালাচ্ছেন হবু শিক্ষকরা। মঙ্গলবার থেকে ফের অনশনে SSC চাকরিপ্রার্থীরা। রবিবার অসুস্থ হয়ে পড়লেন আরও একজন। গোপালকৃষ্ণ ঘোষ নামে ওই পরীক্ষার্থীকে বিধাননগর মহকুমা হাসপাতালে ভর্তি করা হয়েছে। SSC পরীক্ষার্থীদের আন্দোলনের প্রতি সমর্থন জানিয়ে প্রতীকি অনশন সামিল হয়েছিলেন বিভিন্ন স্কুল-কলেজের ছাত্র ছাত্রীরা।